A BIZOTTSÁG 1922/2002/EK RENDELETE
(2002. október 28.)
az egyes mezőgazdasági termékek tekintetében a Kanári-szigetek javára egyedi intézkedések bevezetéséről szóló 1454/2001/EK tanácsi rendelet, valamint a legkülső régiókra vonatkozó ellátási mérlegek és közösségi támogatás megállapításáról szóló 21/2002/EK tanácsi rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1195/2002/EK bizottsági rendelettel[1] módosított, egyes mezőgazdasági termékek tekintetében a Kanári-szigetek javára egyedi intézkedések bevezetéséről és az 1601/92/EGK rendelet (Poseican) hatályon kívül helyezéséről szóló, 2001. június 28-i 1454/2001/EK tanácsi rendeletre[2] és különösen annak 3. cikke (6) bekezdésére,
mivel:
(1) Az 1454/2001/EK rendelet egyes, a Kanári-szigeteken az emberi fogyasztás és feldolgozás tekintetében, illetve mezőgazdasági inputanyagként alapvető mezőgazdasági termékekre vonatkozóan egyedi ellátási szabályokat vezet be. A takarmányozásra szánt termékek között szerepel a lucernaliszt és -labdacs (pellet).
(2) A lucernaliszt és -labdacs (pellet) a kanári-szigeteki állattakarmányozás jelentős összetevője. Ezek azonban nem felelnek meg teljesen a kérődzők takarmányozása tekintetében a fehérjére és rostra vonatkozóan meghatározott követelményeknek, különösen olyan versenyhelyzetben, amikor jelentős erőfeszítéseket tesznek a minőségi hús- és tejtermékek előállítása érdekében.
(3) Helyénvaló ezért a Kanári-szigetekre vonatkozó egyedi ellátási szabályok alkalmazási körének kiszélesítése, a hosszúrostú lucerna felvétele érdekében, amely beilleszthető lenne a Kanári-szigetek kérődzőinek fehérjét és rostot tartalmazó takarmányába.
(4) Az 1454/2001/EK rendeletet ezért ennek megfelelően módosítani kell.
(5) Az 1454/2001/EK rendelet módosítását követően, a legutóbb az 1365/2002/EK rendelettel[3] módosított, az 1452/2001/EK, 1453/2001/EK és 1454/2001/EK tanácsi rendeletek alapján a legkülső régiókra vonatkozó ellátási mérlegek és közösségi támogatás megállapításáról szóló 21/2002/EK bizottsági rendelet[4] III. mellékletének 1. részét a liszttől és labdacstól eltérő formájú lucerna felvétele céljából módosítani kell.
(6) Az ellátási szükségleteknek való megfelelés javítása érdekében, a szójapogácsát, a lucernalabdacsot és a lucerna más formáit a teljes mennyiség megváltoztatása nélkül egyetlen csoportba kell sorolni.
(7) Ezért a 21/2002/EK rendeletet is ennek megfelelően módosítani kell.
(8) Az e rendeletben előírt intézkedések összhangban vannak a Száraztakarmány-piaci, a Komlópiaci és az Olaj- és Zsírpiaci Irányítóbizottság együttes ülésének véleményével,
ELFOGADTA EZT A RENDELETET:
1. cikk
Az 1454/2001/EK rendelet I. melléklete az utolsó előtti sort követően a következő sorral egészül ki:
"A lucerna másféle formában ex 1214 90 99".
2. cikk
A 21/2002/EK rendelet III. melléklete e rendelet mellékletével összhangban módosul.
3. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. október 28-án.